C 148/12
BG
Официален вестник на Европейския съюз
28.4.2023 г.
Взети заедно, предложението за регламент за възстановяване на природата и новият пакт за опрашителите имат потенциала да променят съществено опазването на опрашителите на равнището на ЕС.
Те повишават равнището на амбицията, определена в стратегията на ЕС за биологичното разнообразие, за обръщане до 2030 г. на тенденцията на намаляване на популациите на опрашителите и за връщане на природата в земеделската земя.
Плановете на държавите членки в рамките на ОСП ще подпомагат земеделските стопани, включително дребните земеделски стопани, в прехода към повишаване на устойчивостта и издръжливостта на селскостопанските системи в периода 2023—2027 г. Поради тези причини, вместо да се предлагат нови законодателни актове, приоритетът е да се гарантира бързото приемане и прилагане на предложенията, по които понастоящем се водят преговори от съзаконодателите, заедно с ОСП.
Комисията ще положи всички усилия за постигането на тази цел и насърчава всички заинтересовани страни да допринесат за това.
Получените над един милион изявления в подкрепа на тази гражданска инициатива са ясен сигнал и стимул за запазване на високото равнище на амбиция на предложенията на Комисията.
Успехът на Европейския зелен пакт като двигател на този преход зависи от цялото общество — включително гражданите, земеделските стопани, предприятията, учените, публичните органи и европейските институции.